ธนชาตพริวิเลจลุยหุ้น10ตัว
มองจังหวะดีหุ้นผันผวนรอคุมบาทแข็ง&#8216;บัวหลวง&#8217;จ่อขายRMFเน้นหุ้นมีซีจี
3 พ.ค. 2556

มองจังหวะดีหุ้นผันผวนรอคุมบาทแข็ง‘บัวหลวง’จ่อขายRMFเน้นหุ้นมีซีจี
บลจ.ธนชาต มองจังหวะดีหุ้นผันผวน รอมาตรการคุมบาทแข็ง ส่งกองใหม่ลุยหุ้น 10 ตัว กำไรงาม
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต เปิดเผยว่า บลจ.ธนชาต ยังคงมีมุมมองเชิงบวกต่อการลงทุนในตลาดหุ้นไทย แม้ในช่วงนี้ตลาดจะผันผวนจากความกังวลว่าธนาคารแห่งประเทศไทย (ธปท.) อาจมีมาตรการออกมาชะลอการแข็งค่าของเงินบาทและมาตรการเพื่อดูแลเสถียรภาพของเศรษฐกิจไทย บลจ.ธนชาต จึงออกกองทุนเปิดธนชาตพริวิเลจ(TPrivilege) เสนอขายครั้งแรกวันที่ 39 พ.ค. 2556 ลงทุนขั้นต่ำเพียง 1,000 บาท
สำหรับปัจจัยที่ยังสนับสนุนทิศทางตลาดหุ้นไทย คือ การไหลเข้าของเงินทุนต่างประเทศ การกระตุ้นเศรษฐกิจผ่านการลงทุนภาครัฐบาล มูลค่า 2.2 ล้านล้านบาท กำไรของบริษัทจดทะเบียน อัตราดอกเบี้ยที่อยู่ในระดับต่ำ การบริโภคภาคเอกชน และราคาซื้อขายหุ้นไทยที่ไม่ได้แพงกว่าตลาดอื่นๆ ในภูมิภาค การลงทุนในหุ้นไทยจึงยังคงมีโอกาสให้ผลตอบแทนที่ดีเมื่อเทียบกับสินทรัพย์อื่นๆ 
นายบุญชัย กล่าวว่า ในส่วนของกองทุน TPrivilege นั้นจะเน้นบริหารพอร์ตในเชิงรุก ลงทุนในหุ้นเกิน 10 ตัว แต่ไม่เกิน 12 ตัว ซึ่งอาจอยู่ในกลุ่มที่ได้รับผลดีจากการบริโภคอุปโภคของตลาดในประเทศ หรือคาดว่าจะได้ประโยชน์จากการลงทุนและพัฒนาเทคโนโลยีและระบบสาธารณูปโภค 
“จุดเด่นของกองทุนอยู่ที่จะคัดเลือกหุ้นดีที่มั่นใจและลงทุนในหุ้นเพียงประมาณ 10 ตัว และจะให้ความสำคัญกับการคัดเลือกหุ้นที่ถูกตัวถูกจังหวะการลงทุนและจัดสรรน้ำหนักการลงทุนเพื่อโอกาสสร้างผลตอบแทนสูงขึ้น” นายบุญชัย กล่าว 
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ ฟิลลิป (ประเทศไทย) กล่าวว่า ขณะนี้ปัจจัยในประเทศไม่ชัดเจน ตลาดยังคาดหวังจะได้เห็นมาตรการควบคุมค่าเงินบาทที่แข็งค่าขึ้นของ ธปท.เร็วๆ นี้ เพื่อผลกระทบต่อภาคการส่งออกและทิศทางดอกเบี้ยที่ชัดเจน จึงแนะนำให้ชะลอดูสถานการณ์ก่อนกลับเข้าทยอยสะสมลงทุนระยะยาวในกองทุนหุ้นไทย กองทุนรวมหุ้นระยะยาว (LTF) กองทุนรวมเพื่อการเลี้ยงชีพ (RMF) เพิ่มเติม เมื่อดัชนีปรับตัวลดลง 
ด้าน บลจ.บัวหลวง เตรียมเสนอขายกองทุนเปิดบัวหลวงสิริผลบรรษัทภิบาลเพื่อการเลี้ยงชีพ (BSIRIRIRMF) เสนอขายครั้งแรกในวันที่ 9-15 พ.ค. 2556 ลงทุนขั้นต่ำในครั้งแรกเพียง 5,000 บาท
ขณะที่นโยบายการลงทุนของกองทุนจะเน้นลงทุนในหุ้นปันผลของบริษัทจดทะเบียนในตลาดหลักทรัพย์แห่งประเทศไทยและตลาดหลักทรัพย์ เอ็ม เอ ไอ ที่มีการกำกับดูแลกิจการที่ดี (CG) มีโอกาสเติบโตอย่างยั่งยืน โดยจุดเด่นของกองทุนมีโอกาสรับผลตอบแทนสม่ำเสมอ แม้ในยามตลาดผันผวนสูง ช่วยให้เกิดการลงทุนอย่างต่อเนื่องๆ จากกองทุน RMF ไม่มีนโยบายจ่ายเงินปันผลให้ผู้ถือหน่วยลงทุน ดังนั้นเมื่อบริษัทของหุ้นที่กองทุนถืออยู่มีการจ่ายเงินปันผลกองทุนจะนำไปลงทุนต่อ
นอกจากนี้ ในภาวะตลาดผันผวน หุ้นขาลง เงินปันผลที่กองทุนได้รับจะช่วยลดความเสี่ยงด้านราคาได้